En årelang nabostrid er nu blusset op igen. Nordsjællands Politi måtte torsdag rykke til Birkehøjvej i Skævinge hele to gange, hvor den 54-årige Lars Gliese havde spærret vejen med store stykker træ og siden kastede med brænde og råbte efter sin nabo. Det skriver Frederiksborg Amts Avis.

Omkring klokken 08.30 torsdag morgen lagde den 54-årige mand ifølge Nordsjællands Politi grene rundt om en af sine naboers bil for at forhindre, at naboen kørte fra stedet. En patrulje kørte derefter til Birkehøjvej og påtalte forholdet. Klokken 12.20 blev politiet tilkaldt endnu en gang.

- Vi får en anmeldelse om, at den er gal igen, og at den pågældende er noget oppe at køre og råber og skriger af sin nabo og kaster 30 centimeter lange brændestykker efter naboen. Han har igen spærret vejen med store grene, siger vagtchef ved Nordsjællands Politi, Hans Jakob Rechendorff.

Ifølge bt.dk var vejen desuden spærret med partisansøm, men det kan vagtchefen ikke bekræfte.

Den 54-årige mand blev derefter frihedsberøvet for at overtræde ordensbestemmelserne i politiloven.

- Han blev taget med til stationen i Hillerød i nogle timer, siger Hans Jakob Rechendorff.

Den 54-årige er nu sigtet for overtrædelse af beredskabslovgivningen, fordi vejen ikke var fremkommelig for udrykningskøretøjer og overtrædelse af ordensbekendtgørelsen.

Nabostriden bunder i et spørgsmål om vejret, idet den 54-årige Lars Gliese mener, at han ejer vejen, og han har desuden klaget over Nordsjællands Politi flere gange tidligere, fordi de har fjernet de afspærringer, han har lagt ud på vejen.

- Og det er en overtrædelse af min private ejendomsret ifølge grundloven. Det er ulovlig indtrægen uden en dommerkendelse. Jeg har billeder af samtlige betjente, der har været herude gennem årene. Det er formentlig alle betjente fra Nordsjællands Politi, som har været forbi, har Lars Gliese tidligere udtalt til Frederiksborg Amts Avis.

I efteråret sidste år var Lars Gliese tiltalt for ikke mindre end 26 forhold - blandt andet at have forsøgt at spærre vejen ved at placere en møgspreder, en to meter lang betonklods, en palle og en fem meter lang gren, flere køleskabslåger, et frakoblet påhængskøretøj, et tre meter langt grantræ, kegler og minestrimmel og trådhegn på vejen.

Lars Gliese blev ved Retten i Hillerød idømt betinget fængsel i 30 dage og en bøde på 70.000 kroner, hvilket han påtænkte at anke.